Temeljem članka 17. Izjave o osnivanju Poduzetničkog inkubatora Polet d.o.o. Skupština Poduzetničkog inkubatora Polet d.o.o. na sjednici održanoj 05. svibnja 2023. godine, donijela je

**P R A V I L N I K**

**o utvrđivanju kriterija i postupaka za dodjelu u zakup prostora**

**Poduzetničkog inkubatora Polet d.o.o.**

**OPĆE ODREDBE**

Članak 1.

Ovim Pravilnikom utvrđuju se kriteriji i postupak za dodjelu u zakup prostora Poduzetničkog inkubatora Polet d.o.o. (u daljnjem tekstu: PI POLET), a poglavito: kriteriji za ulazak u prostor PI POLET, kategorije korisnika, korištenje prostora, postupak prijave na javni natječaj, paket usluga i programi za poduzetnike, visina i način plaćanja zakupa prostora te ostale odredbe.

Izrazi koji se koriste u ovom Pravilniku, a imaju rodno značenje, koriste se neutralno i odnose se jednako na muški i ženski rod, bez obzira jesu li korišteni u muškom ili ženskom rodu.

Svi korisnici poslovnih prostora Inkubatora moraju se pridržavati Pravilnika, PI POLET je ovlašten vršiti potrebne izmjene ukoliko se pokaže potreba za njima.

Članak 2.

Usluge korištenja PI POLET te sve poslove u svezi s davanjem u zakup poslovnih prostora u Inkubatoru, obavlja Poduzetnički inkubator Polet d.o.o., trgovačko društvo u 100% vlasništvu Grada Belišća sa sjedištem na adresi Željeznička 10/a, 31 551 Belišće, OIB: 42974081816.

Poduzetnički inkubator Polet d.o.o. upravlja zgradom poduzetničkog inkubatora na adresi Željeznička 10/a, Belišće, sagrađenom na k.č.br. 475/1, k.o. Belišće te zgradom proizvodnog poduzetničkog inkubatora na adresi Dolac, Belišće, sagrađenom na k.č.br. 30/3 i dio k.č.br. 2071, k.o. Belišće, a koje su u vlasništvu Grada Belišća.

U svrhu uređivanja međusobnih prava i obveza iz stavka 1. ovog članka, Grad Belišće i Poduzetnički inkubator Polet d.o.o. sklapaju ugovor sukladno Odluci o davanju na upravljanje Proizvodne zgrade – Poduzetničkog inkubatora i parkirališta Gradskog vijeća grada Belišća od dana 17. travnja 2023. godine („Službeni glasnik Grada Belišća“ 6/23).

Ugovor iz stavka 3. ovoga članka u ime Grada Belišća sklapa Gradonačelnik.

Članak 3.

PI POLET iz članka 1. ovog Pravilnika djeluje u interesu i cilju općeg gospodarskog rasta i razvoja poduzetništva i gospodarstva na području grada Belišća te omogućava subjektima malog gospodarstva – mikro, malim i srednjim poduzetnicima te potencijalnim poduzetnicima korištenje usluga i poslovnih prostora, pod uvjetima utvrđenim ovim Pravilnikom.

Osnovni cilj dodjele na korištenje prostora PI POLET je pružanje podrške poduzetnicima početnicima u najranijoj i najkritičnijoj fazi poslovanja, ali i pomoć subjektima koji imaju projekt temeljen na naprednim tehnologijama, uključujući znanstvene institucije i poduzetnike, kroz niz poslovnih usluga i resursa, uključujući poslovne prostore po povoljnijim uvjetima za poduzetnike početnike od prve do treće godine poslovanja.

Članak 4.

U ovom Pravilniku pod pojmom „poduzetnika“ podrazumijevaju se sve pravne i fizičke osobe koje su mikro, mali ili srednji poduzetnik (trgovačka društva, obrti), sukladno definiciji malih i srednjih poduzeća na način utvrđen u Prilogu I. Definicija malih i srednjih poduzeća Uredbe 651/2014.

U smislu ovog Pravilnika definiraju se sljedeći pojmovi:

- **„poduzetnici“** su mikro, mali i srednji subjekti malog gospodarstva sukladno pozitivnom propisu kojim se uređuje poticanje razvoja malog gospodarstva;

- „**poduzetnici početnici“** su poduzetnici koji su upisani u odgovarajući registar u razdoblju ne dužem od tri godine do dana podnošenja prijave na javni natječaj za zakup poslovnog prostora, osobe koje namjeravaju osnovati obrt ili trgovačko društvo te izvršiti registraciju i započeti sa radom u roku od 3 mjeseca od dana sklapanja ugovora o zakupu prostora u PI POLET, pod pojmom poduzetnika početnika u smislu ovog stavka smatraju se i zadruge;

- **„poduzetnici u kasnijoj fazi rasta i razvoja“** su poduzetnici koji su upisani u odgovarajući registar u razdoblju dužem od tri godine od dana podnošenja prijave na javni natječaj za zakup poslovnog prostora;

- **„stanari“** su poduzetnici koji s PI POLET imaju zaključen ugovor o zakupu poslovnih prostora;

- „**proizvodne i srodne djelatnosti**“ su djelatnosti klasificirane kao proizvodne i srodne djelatnosti prema Odluci o nacionalnoj klasifikaciji djelatnosti iz 2007;

- **„uslužne djelatnosti“** su djelatnosti klasificirane kao uslužne djelatnosti prema Odluci o nacionalnoj klasifikaciji djelatnosti iz 2007..

**MISIJA, CILJEVI I ZADACI PODUZETNIČKOG INKUBATORA POLET**

Članak 5.

Misija PI POLET je podupirati razvoj malog i srednjeg poduzetništva kroz osiguravanje poslovnog prostora i pružanje poslovnih i drugih usluga u najkritičnijim fazama razvoja poduzetničkih ideja te na taj način sudjelovati u gospodarskom razvoju područja te smanjenju nezaposlenosti u regiji.

Članak 6.

Ciljevi PI POLET usmjereni su na:

* povećanje broja tvrtki na području grada Belišća;
* promoviranje lokalnog poduzetništva i savjetodavne pomoći pri osnivanju te razvoju novih tvrtki;
* poticanje razvoja novih tehnologija;
* sudjelovanje u ekonomskom razvoju regije;
* povećanje konkurentnosti tvrtki na tržištu;
* smanjenje rizika propasti start-up tvrtki;
* poticanje inovativnosti i razvoja novih tehnologija;
* smanjenje stopu nezaposlenosti i zadržavanje kvalificirane radne snage na području grada Belišća.

**OPĆI UVJETI**

Članak 7.

Pravo na dodjelu prostora u zakup u PI POLET imaju ove kategorije poduzetnika:

1. poduzetnici početnici (mikro, mali i srednji poduzetnici početnici) koji posluju do najduže 3 godine, a kojima se u smislu odredbi ovog Pravilnika smatraju:

* fizičke osobe upisane u sudski, obrtni ili drugi registar sa sjedištem u gradu Belišću
* pravne osobe sa sjedištem u gradu Belišću koje su:
1. u vlasništvu fizičkih osoba u iznosu temeljnog kapitala većem od 50%
2. koje se prema propisima Zakona o računovodstvu smatraju mikro, malim i srednjim poduzetnicima, uz uvjet da nemaju poslovne udjele u drugim pravnim osobama u iznosu većem od 50%.

Pod poduzetnikom početnikom smatraju se i osobe iz prethodnog stavka koje su registrirane, ali nisu započele s radom te osobe koje nisu registrirane, ali namjeravaju obaviti registraciju te započeti s radom u roku od 3 mjeseca od ulaska u PI POLET.

2. zadruge.

Poduzetnicima koji u smislu ovog Pravilnika ne ispunjavaju uvjete iz stavka 1. ovog članka, ali žele u PI POLET razvijati projekte iz područja ICT-a, multimedije, digitalne grafike, bioinformatike, biotehnologije, elektrotehnike, uključujući znanstvene institucije, studente, inovatore, mikro, male i srednje poduzetnike zakup poslovnog prostora u PI POLET može se odobriti temeljem posebno pisanog zahtjeva po komercijalnim uvjetima ukoliko za to postoji slobodan prostor za koji putem javnog natječaja nema zainteresiranih poduzetnika iz stavka 1. ovoga članka.

Ostalim poduzetnicima koji ne zadovoljavaju uvjete iz stavka 1. i 2. ovog članka, može se odobriti zakup prostora u PI POLET pod komercijalnim uvjetima ukoliko za njihove potrebe postoji slobodan poslovni prostor za koji putem javnog natječaja nema zainteresiranih poduzetnika iz stavka 1. ovog članka.

Članak 8.

Pravo na korištenje poslovnih prostora imaju poduzetnici koji imaju poslovni plan ili obavljaju djelatnost iz područja ICT-a, uslužnih te proizvodnih djelatnosti.

Zahtjevi za prijem u PI POLET zaprimaju se putem Javnog natječaja objavljenog na mrežnoj stranici https://www.polet.com.hr/ i na oglasnoj ploči PI POLET.

Članak 9.

Poduzetnici kojima nije dozvoljeno poslovanje u PI POLET su:

* poduzetnici koji se bave samo trgovinom, ugostiteljstvom s pretežnim točenjem alkohola, kladionice i kockarnice;
* poduzetnici s tehnologijama koje zagađuju okoliš;
* poduzetnici koji bi svojom djelatnošću (bukom i slično) remetili poslovanje ostalih poduzetnika u PI POLET;
* poduzetnici čija djelatnost ruši ugled PI POLET te ne posluju u skladu s praksom „dobrog gospodarstvenika“;
* poduzetnici koji ne zadovoljavaju kriterije iz članka 7. ovog Pravilnika.

**PROGRAMI PI POLET: INKUBACIJA I POST-INKUBACIJA**

Članak 10.

PI POLET provodi programe Inkubacije i Post-inkubacije, a koji se utvrđuju ovim Pravilnikom.

Članak 11.

Inkubacija je razdoblje rasta i razvoja poduzetnika početnika u PI POLET, a koja obuhvaća aktivnosti kojima se podupire poduzetnike u njihovim poduzetničkim počecima i tijekom razvoja poslovanja kroz infrastrukturnu i stručnu savjetodavnu podršku.

Glavni cilj inkubacije je dovođenje poduzetnika do faze stabilnog poslovanja te mogućnosti daljnjeg rasta i razvoja na tržištu izvan PI POLET.

Program Inkubacije traje najduže 5 godina za uslužne i proizvodne djelatnosti.

Članak 12.

Post-inkubacija je proces poslovne suradnje s poduzetnicima u kasnijoj fazi rasta i razvoja, a koja obuhvaća aktivnosti kojima se potiče razvoj novih projekata i suradnja između poduzetnika.

Post-inkubacija omogućava poduzetniku razvoj novih proizvoda, usluga i projekata, internacionalizaciju poslovanja te pomoć oko traženja dodatnog izvora financiranja novih proizvoda i/ili investitora.

Program Post-inkubacije traje najduže 5 godina, a namijenjen je isključivo za proizvodne djelatnosti.

**VIRTUALNA INKUBACIJA**

Članak 13.

Virtualna inkubacija podrazumijeva korištenje usluga dostupnih inkubiranim poslovnim pothvatima bez fizičke prisutnosti, odnosno bez korištenja usluga najma poslovnih prostora.

S klijentima se potpisuju ugovori o suradnji u kojima se definiraju međusobni odnosi klijenta i PI POLET.

Inkubator daje virtualnom stanaru pravo korištenja adrese Inkubatora u Belišću, Željeznička 10/a, za potrebe registracije svog sjedišta i korištenja poštanskog sandučića u Inkubatoru.

Mjesečna članarina određena je cjenikom PI POLET.

**KRITERIJI ULASKA U PI POLET KROZ PROGRAME INKUBACIJE I POST-INKUBACIJE**

Članak 14.

Za ulazak u program Inkubacije može se prijaviti poduzetnik početnik registriran za obavljanje proizvodne te uslužne djelatnosti. Uvjeti su definirani člankom 7. ovog Pravilnika.

Članak 15.

Za ulazak u program Post-inkubacije mogu se prijaviti poduzetnici u kasnijoj fazi rasta i razvoja registrirani za obavljanje proizvodne ili srodne djelatnosti, a koji su završili program Inkubacije u PI POLET. Iznimno, poduzetnici koji nisu završili program Inkubacije, mogu se prijaviti za ulazak u program Post-inkubacije pod uvjetom da ostvaruju pozitivan poslovni rezultat, a prednost pri ulasku u program Post-inkubacije pod jednakim uvjetima imaju poduzetnici koji su završili program Inkubacije.

Članak 16.

Prilikom zakupa poslovnih prostora prioritet će imati projekti koji:

* djeluju na području ICT i novih tehnologija;
* obavljaju proizvodnu djelatnost koja nije dovoljno zastupljena u gradu Belišću;
* koja će korištenjem prostora zaposliti veći broj radnika;
* koji zapošljavaju visokoobrazovanu radnu snagu;
* koji ostvaruju prihode izvan granica Republike Hrvatske;
* mladi poduzetnici (do 30 godina starosti);
* žene poduzetnici;
* poduzetnici s invaliditetom.

**POSTUPAK PRIJAVE ZA ULAZAK U PI POLET KROZ PROGRAME INKUBACIJE I POST-INKUBACIJE**

Članak 17.

Postupak prijave za ulazak u PI POLET kroz programe Inkubacije, odnosno Post-inkubacije započinje Javnim natječajem za zakup poslovnih prostora u Poduzetničkom inkubatoru Polet d.o.o. (dalje u tekstu: Natječaj) koji raspisuje Uprava PI POLET i objavljuje ga na svojoj službenoj internetskoj stranici https://www.polet.com.hr/.

Odluku o raspisivanju Natječaja donosi Uprava Poleta, a isti se objavljuje na internet stranici PI POLET.

Natječaj se provodi prikupljanjem pisanih prijava u zatvorenim omotnicama ili putem elektroničke pošte na službenu e-mail adresu.

Članak 18.

Prijava na Natječaj dostavlja se u pisanom obliku putem pošte s pripadajućim prilozima, u zatvorenoj omotnici, na adresu Poduzetnički inkubator Polet d.o.o., Željeznička 10/a, 31 551 Belišće ili elektroničkim putem na e-mail adresu: polet.belisce@gmail.com.

Prijava se dostavlja na obrascu koji je moguće preuzeti na službenoj internetskoj stranici https://www.polet.com.hr/.

Javni natječaj za zakup prostora u PI POLET pod uvjetima utvrđenim ovim Pravilnikom otvoren je do opoziva od strane Uprave.

Za provedbu postupka javnog natječaja Uprava Poleta imenuje Povjerenstvo od tri člana u sljedećem sastavu:

1. predstavnik PI POLET;
2. zamjenik gradonačelnika Grada Belišća;
3. predstavnik Upravnog odjela za prostorno planiranje i gospodarstvo Grada Belišća.

Članak 19.

Ukoliko se za zakup pojedinog prostora u PI POLET putem javnog natječaja prijavi više osoba, prioritet imaju poduzetnici prema sljedećim kriterijima:

* koji će korištenjem prostora zaposliti veći broj radnika;
* koji će obavljati djelatnost koja nije zastupljena u gradu Belišću;
* koji će obavljati djelatnost izvoza.

Članak 20.

Odluku o zakupu prostora donosi Uprava PI POLET na prijedlog Povjerenstva najkasnije u roku od 30 dana od dana zaprimanja zahtjeva za zakup poslovnog prostora.

Sa svakim odabranim stanarom PI POLET će sklopiti i Ugovor o zakupu prostora u PI POLET, kojim će se urediti svi međusobni odnosi u svezi sa zakupom prostora i ostalim uslugama u skladu s ovim Pravilnikom.

Ako izabrani poduzetnik ne pristupi zaključenju Ugovora u roku od 15 dana od dana primitka Odluke o zakupu prostora u PI POLET, smatra se da je odustao od prijave.

Članak 21.

Potrebna dokumentacija i ostali uvjeti zakupa prostora u PI POLET biti će objavljeni u tekstu javnog natječaja.

**UGVOR O ZAKUPU**

Članak 22.

Stanar uzima poslovni prostor na korištenje u viđenom stanju te ga može urediti po ovlaštenim izvođačima o svom trošku, uz prethodnu pisanu suglasnost PI POLET, bez prava na povrat potraživanja za izvršena ulaganja.

Stanar nema pravo poslovni prostor ili dio poslovnog prostora dati na korištenje trećoj osobi.

Stanar poslovne prostore može opremiti o vlastitom trošku.

**OBVEZE IZ UGOVORA**

Članak 23.

Stanar koji koristi poslovne prostore dužan je u trenutku sklapanja Ugovora dostaviti PI POLET bjanko zadužnicu, ovjerenu od strane javnog bilježnika, kao sredstvo osiguranja potraživanja iz Ugovora na iznos u visini tri mjesečna zakupa poslovnog prostora prema komercijalnim uvjetima, a kojoj će kao jamac platac biti naznačena i potpisana osoba ovlaštena za zastupanje (Stanar).

Stanar u PI POLET dužan je:

* + Koristiti poslovni prostor u PI POLET za obavljanje registrirane djelatnosti;
	+ Plaćati naknade i sve troškove vezane za korištenje poslovnog prostora;
	+ Podnositi PI POLET godišnje izvješće o provedenim aktivnostima;
	+ Upoznati se sa svim aktima PI POLET koji reguliraju programe Inkubacije, odnosno Post-inkubacije;
	+ Sudjelovati u medijskom praćenju aktivnosti PI POLET po pozivu;
	+ U svojim javnim nastupima i medijskim objavama o poslovanju bez iznimke naglasiti da je korisnik PI POLET;
	+ Istaknuti na svojoj internet stranici da je korisnik PI POLET uz logotip PI POLET;
	+ Omogućiti PI POLET uvid u svoje poslovanje u svrhu provjere podataka koji su potrebni PI POLET za donošenje ocjene o daljnjem tijeku programa;
	+ Uredno obavještavati PI POLET o svakoj promjeni u broju zaposlenih u roku od 8 dana od nastanka promjene.

Dostavljeni podaci čuvati će se kao poslovna tajna te se neće davati na uvid trećim osobama bez odobrenja poduzetnika koji su dostavili podatke.

Članak 24.

Stanari PI POLET koji koriste subvencionirani najam, moraju podnositi godišnja izvješća o poslovanju PI POLET te omogućiti uvid u provedbu poslovnog plana.

Dostavljeni podaci čuvat će se kao poslovna tajna te se neće davati na uvid trećim osobama bez odobrenja poduzetnika koji su dostavili podatke.

**PAKET USLUGA PI POLET ZA KORISNIKE PROGRAMA INKUBACIJE I POST-INKUBACIJE**

Članak 25.

U sklopu programa Inkubacije, odnosno Post-inkubacije Stanar u PI POLET dobiva sljedeći paket usluga:

1. Zakup poslovnog prostora

Poslovni prostor u PI POLET Stanar dobiva u zakup kroz program Inkubacije ili Post-inkubacije temeljem zaključenog ugovora.

Popis poslovnih prostora koji se u PI POLET daju u zakup utvrđuje Uprava PI POLET.

Zakupnina se određuje kao umnožak korisne površine poslovnog prostora i jedinične cijene određene po m² mjesečno, prema zoni i djelatnosti koja će se obavljati u poslovnom prostoru.

Jedinične cijene zakupa utvrđene su Odlukom o davanju u zakup poslovnih prostora Gradskog vijeća grada Belišća („Službeni glasnik Grada Belišća“ 1/15, 8/17, 9/20). kojim se uređuje način utvrđivanja zakupnine za poslovni prostor u vlasništvu i suvlasništvu Grada Belišća.

Na promjenu cijene zakupa mogu utjecati promjene na tržištu ili druge opravdane okolnosti.

Korisnik programa Inkubacije koji ima sjedište na području grada Belišća može ostvariti pravo na subvencioniranu cijenu zakupa poslovnog prostora u PI POLET kako slijedi:

PROIZVODNA DJELATNOST

Stanar koji obavlja proizvodnu djelatnost poslovni prostor u programu Inkubacije može koristiti najduže 5 godina i to na način da za ugovorno razdoblje postotak subvencioniranja ugovorene zakupnine za proizvodne djelatnosti iznosi:

* od 0 do 1. godine 100%
* od 1. do 2. godine 75%
* od 2. do 4. godine 50%
* od 4. do 5. godine 25%

Stanar koji obavlja proizvodnu djelatnost poslovni prostor u programu Post-inkubacije može koristiti najduže 5 godina i to na način da za ugovorno razdoblje plaća punu tržišnu cijenu zakupa poslovnog prostora.

USLUŽNA DJELATNOST

Stanar koji obavlja uslužnu djelatnost poslovni prostor u programu Inkubacije može koristiti najduže 5 godina i to na način da za ugovorno razdoblje postotak subvencioniranja ugovorene zakupnine za uslužne djelatnosti iznosi:

* od 0 do 1. godine 75%
* od 1. do 2. godine 50%
* od 2. do 4. godine 25%
* od 4. do 5. godine 0%

Iznos sufinanciranja zakupa poslovnog prostora u PI POLET ima značaj potpore male vrijednosti koju dodjeljuje Grad Belišće, a dopuštenost potpore ocjenjuje PI POLET u skladu s uvjetima propisanim ovim Pravilnikom i svim važećim pravilima o potporama malih vrijednosti.

1. Sufinanciranje troškova komunalnih usluga i toplinske energije

PI POLET za sve stanare subvencionira u 100% iznosu troškove komunalnih usluga i toplinske energije.

1. Poduzetnička infrastruktura na raspolaganju stanarima

Stanari poslovnog prostora mogu nesmetano koristiti opremu i zajedničke prostore PI POLET.

1. Savjetodavne usluge

Polet pruža svim stanarima za vrijeme zakupa poslovnog prostora pruža savjetodavne usluge.

Stanari za vrijeme zakupa poslovnog prostora PI POLET plaćaju u cijelosti troškove potrošene električne energije.

**PRESTANAK ZAKUPA PROSTORA**

Članak 26.

Trajanje zakupa poslovnog prostora PI POLET određeno je člankom 11. i člankom 12. ovog Pravilnika.

Poduzetnik koji je bio stanar Poleta, nakon prestanka Ugovora o zakupu prostora u programu Inkubacije i Post-inkubacije nema se više pravo ponovno natjecati za zakup istog.

Iznimno od stavka 2. ovog članka, Uprava Poleta ima pravo dati u zakup slobodan poslovni prostor po komercijalnim uvjetima poduzetniku koji je bio stanar Poleta i koji obavlja uslužne djelatnosti i to na vrijeme od 5 godina, uz otkazni rok od 2 mjeseca pod uvjetom da je poduzetnik najkasnije 30 dana prije isteka Ugovora o zakupu prostora podnio Zahtjev Upravi Poleta za produženje zakupa poslovnog prostora, a da za isti poslovni prostor u trenutku predaje Zahtjeva nije bilo potražnje od strane ostalih poduzetnika definiranih člankom 7. ovog Pravilnika.

Članak 27.

Obje ugovorne strane mogu sporazumno raskinuti Ugovor o zakupu prostora pod uvjetima i na način određen Ugovorom.

Članak 28.

PI POLET zadržava pravo jednostrano otkazati Ugovora o zakup prostora s poduzetnikom i prije isteka roka u sljedećim slučajevima:

* ako poduzetnik ne koristi poslovni prostor PI POLET duže od 30 dana ili ga koristi protivno odredbama Ugovora o zakupu prostora;
* ako poduzetnik promijeni svoju djelatnost tako da se više ne bavi djelatnostima iz članka 7. ovog Pravilnika;
* ako se poduzetnik ne pridržava kućnog reda u PI POLET te svojim ponašanjem remeti radnu atmosferu i ometa druge korisnike u obavljanju svakodnevne djelatnosti, odnosno narušava ugled PI POLET;
* ako poduzetnik ne izvršava uredno svoje zakonske i financijske obveze prema PI POLET te drugim korisnicima Inkubatora;
* ako poduzetnik prestane obavljati djelatnosti ili pokrene postupak stečaja ili likvidacije;
* drugim slučajevima propisanim Zakonom o zakupu i kupoprodaji poslovnog prostora.

Članak 29.

Nakon isteka ugovorenog roka ili raskida ugovara o zakupu zakupnik je dužan napustiti poslovni prostor i predati ga u posjed PI POLET s pripadajućom opremom u primjerenom stanju, odnosno u stanju u kojem je poslovni prostor i primio u zakup.

Ukoliko su prostor ili oprema oštećeni zakupnik je dužan isto nadoknaditi u cijelosti po tržišnoj cijeni.

O primopredaji poslovnog prostora zakupodavcu sklopit će se poseban zapisnik.

**KUĆNI RED**

Članak 30.

Svi zaposlenici PI POLET, Stanari te ostale pravne i fizičke osobe koje koriste usluge ili posjećuju PI POLET dužni su upoznati se s Kućnim redom PI POLET kojeg donosi direktor PI POLET, a objavljen je na oglasnoj ploči te na internetskim stranicama PI POLET: https://www.polet.com.hr/.

**ZAVRŠNE ODREDBE**

Članak 31.

Svi stanari dužni su koristiti poslovne prostore PI POLET na način i za namjenu utvrđenu ugovorom o zakupu te praksom dobrog gospodarstvenika.

Članak 32.

Ovaj Pravilnik objavljuje se na web stranici Poduzetničkog inkubatora Polet d.o.o. dana 05. svibnja 2023. godine, a stupa na snagu danom objave.

Danom stupanja na snagu ovog Pravilnika prestaje važiti Pravilnik o uvjetima zakupa prostora u Poduzetničkom inkubatoru Polet d.o.o. Belišće od dana 23. ožujka 2015. godine, Ur.broj: 32/15.

Ur.broj: 155/23

U Belišću, 05. svibnja 2023. godine

Predsjednik Skupštine:

Dinko Burić, dr.med.